पहले तख्तापलट का समर्थन किया, फिर मुशर्रफ को फांसी देने की मांग की… जानें 5 विवादित किस्से
Imran Khan Corruption Case; Former Pakistan ON and Pakistan Tehreek-e-Insaaf (PTI) Chief Journey,  Most Shocking Controversies and Qadir Trust Case, Reports and Analysis On Dainik Bhaskar (दैनिक भास्कर)
पाकिस्तान के पूर्व प्रधानमंत्री इमरान खान को गिरफ्तार कर लिया गया है। उनसे पहले भी पाकिस्तान के 4 प्रधानमंत्रियों को अलग-अलग मामलों में गिरफ्तार किया जा चुका है। क्रिकेट की पिच पर पाकिस्तान के हीरो रहे इमरान पर 108 मामलों में मुकदमा चल रहा है। उन्हें अल कादिर ट्रस्ट केस में गिरफ्तार किया गया है।
इमरान पाकिस्तानी क्रिकेट के सबसे सफल कप्तान रहे हैं। इसके अलावा वो करीब पौने चार साल तक पाकिस्तान के प्रधानमंत्री रहे। हालांकि इस दौरान उनकी लाइफ उतार-चढ़ाव से भरपूर रही। कभी बॉल टैम्परिंग तो कभी ओसामा बिन लादेन को शहीद कहकर पूर्व PM हमेशा विवादों से घिरे रहे।
यहां हम आपको इमरान की पॉलिटिकल प्रोफाइल के साथ उनकी जिंदगी की सबसे बड़ी कॉन्ट्रोवर्सीज के बारे में बता रहे हैं…
पहली कॉन्ट्रोवर्सी: बतौर क्रिकेटर बॉल टैम्परिंग विवाद में फंसे
इमरान खान के करियर में 2 घटनाएं ऐसी थीं जो उनकी जिंदगी का सबसे बड़ा टर्निंग पॉइंट मानी जाती हैं। पहला- 1992 के क्रिकेट वर्ल्ड कप में पाकिस्तान की जीत और दूसरा- 1996 में पाकिस्तान तहरीक-ए-इंसाफ (PTI) पार्टी का गठन।
इमरान क्रिकेट की दुनिया में पाकिस्तान के पहले ऑलराउंडर हैं। 1987 में उन्होंने पाकिस्तान को भारत में पहली टेस्ट सीरीज जिताई थी। उस वक्त पाकिस्तान के तानाशाह जिया-उल-हक ने खान को पाकिस्तान मुस्लिम लीग (PML) में शामिल होने का न्योता दिया था। हालांकि इमरान ने ये ऑफर ठुकरा दिया।
इमरान की ही कप्तानी में पाकिस्तान ने 1992 में अपना पहला वर्ल्ड कप जीता। हालांकि परवान चढ़ते क्रिकेट करियर के दौरान इमरान विवादों का भी हिस्सा रहे। 1994 में उन्होंने स्वीकार किया था कि 1991 में ससेक्स और हैम्पशायर के बीच एक काउंटी मैच के दौरान उन्होंने बॉल टैम्परिंग की थी। 1996 में इंग्लैंड के 2 क्रिकेटर्स इयान बॉथम और एलन लैम्ब ने रेसिस्ट कहे जाने को लेकर इमरान पर केस किया था। हालांकि, उन्हें कोर्ट से राहत मिल गई थी।
पहले चुनाव में मिली थी करारी शिकस्त
1996 में पहली बार इमरान की पार्टी PTI ने सिर्फ 7 सीटों पर चुनाव लड़ा, लेकिन तब उसे करारी शिकस्त का सामना करना पड़ा। हालांकि धीरे-धीरे इमरान का राजनीतिक अनुभव और पार्टी कैडर दोनों बढ़ते गए। 1999 में करगिल युद्ध में करारी हार के बाद जनरल परवेज मुशर्रफ ने तब के प्रधानमंत्री नवाज शरीफ का तख्तापलट कर दिया।
उस वक्त इमरान ने इस तख्तापलट का खुलकर समर्थन किया, लेकिन 2002 आने तक वो मुशर्रफ के विरोधी बन गए। इसी साल इमरान की पार्टी एक बार फिर चुनावी मैदान में उतरी, लेकिन उसे 272 में से महज 1 सीट ही मिल पाई।
दूसरी कॉन्ट्रोवर्सी: मुशर्रफ को फांसी की मांग की, फिर फरार हो गए
3 नवंबर 2007 को राष्ट्रपति मुशर्रफ ने पाकिस्तान में इमरजेंसी लगा दी। तब इमरान ने मुशर्रफ को फांसी की सजा देने की मांग की। इसके बाद उन्हें नजरबंद कर दिया गया, लेकिन वो फरार हो गए। बाद में उन्हें गाजी खान जेल में बंद कर दिया गया। हालांकि, 21 नवंबर को बाकी राजनीतिक कैदियों के साथ इमरान को भी रिहाई मिल गई।
जरदारी ने इमरान खान को नजरबंद किया
इसके बाद PTI ने 2008 के चुनावों का बहिष्कार किया। सीधे सड़क पर उतरकर सरकार के खिलाफ मोर्चा खोल दिया। इसके बाद 2009 में इमरान को तब के राष्ट्रपति आसिफ अली जरदारी ने घर में नजरबंद कर दिया। 2013 में इमरान ने पाकिस्तान पीपुल्स पार्टी (PPP) की सरकार के खिलाफ जमकर हल्ला बोला और पाक-अफगान बॉर्डर एरिया में अमेरिकी ड्रोन हमलों का विरोध किया।
पाकिस्तान की सियासत में एंट्री के 26 साल बाद 2018 में इमरान खान प्रधानमंत्री बने। इसके बाद कई विवादित बयान दिए…
तीसरी कॉन्ट्रोवर्सी: पिछले साल एक इंटरव्यू में इमरान खान ने कहा था- महिलाओं के खिलाफ अपराध बढ़ने की वजह उनका पहनावा है। अगर महिलाएं छोटे कपड़े पहनेंगीं तो जाहिर तौर पर पुरुष इससे प्रभावित होंगे। यही वजह है कि समाज के लिए पर्दा प्रथा बेहद जरूरी है। इसके अलावा पाकिस्तान में बढ़ते सेक्शुअल क्राइम के लिए इमरान ने मोबाइल फोन्स को जिम्मेदार ठहराया था।
चौथी कॉन्ट्रोवर्सी: इसके अलावा 2021 में अफगानिस्तान पर तालिबान के कब्जे के बाद इमरान खान ने कहा था कि आखिरकार वहां के लोगों को गुलामी से आजादी मिल गई। इसके अलावा नेशनल असैंबली में एक बयान के दौरान खान ने कहा था कि पाकिस्तान के लिए सबसे शर्मनाक दिन वो था जब अमेरिकियों ने हमारे देश में घुसकर ओसामा बिन लादेन की हत्या कर दी थी। वो शहीद हो गए थे। हालांकि, इस बयान पर विवाद होने के बाद खान ने कहा था कि उनकी जुबान फिसल गई थी।
पांचवी कॉन्ट्रोवर्सी: तोशाखाना के तोहफे 20 करोड़ में बेचे
चुनाव आयोग के सामने सत्ताधारी पाकिस्तानी डेमोक्रेटिक मूवमेंट ने तोशाखाना गिफ्ट मामला उठाया था। उन्होंने कहा था कि इमरान ने अपने कार्यकाल के दौरान विभिन्न देशों से मिले गिफ्ट को बेच दिया था। इमरान ने चुनाव आयोग को बताया था कि उन्होंने तोशाखाने से इन सभी गिफ्ट्स को 2.15 करोड़ रुपए में खरीदा था, बेचने पर उन्हें 5.8 करोड़ रुपए मिले थे। बाद में खुलासा हुआ कि यह रकम 20 करोड़ से ज्यादा थी।
पाकिस्तानी पत्रकार आरिफ अजाकिया और इमदाद अली शूमरो के मुताबिक इमरान को सऊदी प्रिंस मोहम्मद बिन सलमान (MBS) ने गोल्ड से बनी और हीरों से जड़ी बेशकीमती रिस्ट वॉच गिफ्ट की थी। उन्होंने दो लिमिटेड एडिशन घड़ियां बनवाईं थीं। एक खुद के पास रखी थी। दूसरी इमरान को गिफ्ट की थी। इसकी कीमत करीब 16 करोड़ रुपए थी।
कैसे हुआ खुलासा?
करीब दो साल पहले अबरार खालिद नाम के एक पाकिस्तानी शख्स ने इन्फॉर्मेशन कमीशन में एक अर्जी दायर की थी। उसमें कहा- इमरान को दूसरे देशों से मिले गिफ्ट्स की जानकारी दी जाए। जवाब मिला- गिफ्ट्स की जानकारी नहीं दी जा सकती। खालिद भी जिद्दी निकले। उन्होंने इस्लामाबाद हाईकोर्ट में याचिका दायर कर दी।
इस्लामाबाद हाईकोर्ट ने इमरान से पूछा था- आप तोहफों की जानकारी क्यों नहीं देते? इस पर खान के वकील का जवाब था- इससे मुल्क की सलामती यानी सुरक्षा को खतरा है। दूसरे देशों से रिश्ते खराब हो सकते हैं। इसलिए अवाम को दूसरे देशों से मिले तोहफों की जानकारी नहीं दे सकते।
ये खबरें भी पढ़ें
इमरान खान इस्लामाबाद हाईकोर्ट से गिरफ्तार
पाकिस्तान के पूर्व प्रधानमंत्री इमरान खान को मंगलवार दोपहर करीब 3 बजे इस्लामाबाद हाईकोर्ट से गिरफ्तार कर लिया गया। उनकी गिरफ्तारी पाकिस्तानी रेंजर्स ने की है। इमरान खान 2 केसेस में जमानत के लिए हाईकोर्ट पहुंचे थे। पूरी खबर पढ़ें
इमरान मेहमानों को चाय-पानी के लिए भी नहीं पूछते
नवंबर 2022 का एक दिन, शाम के वक्त पाकिस्तान की पत्रकार अतिका रहमान पूर्व प्रधानमंत्री इमरान खान के लाहौर वाले घर में बैठी थीं। अतिका 3 नवंबर को रैली में हुए हमले के बाद इमरान खान का इंटरव्यू कर रही थीं। खान उनसे मुस्कुराते हुए कहते हैं, 'जब एक के बाद एक गोलियां मेरे सिर पर से गुजरीं, तो सबसे पहले यही ख्याल आया कि क्या मुझे कहीं और भी चोट लगी है?' पूरी खबर पढ़ें